הפיגוע במרכול היהודי בפריז

הפיגוע במרכול היהודי בפריז היה פיגוע מיקוח שהתרחש ביום שישי, 9 בינואר 2015. טרוריסט מוסלמי פרץ ל"היפר כשר" ("Hyper Cacher"), אחד מהסניפים של רשת מרכולים למכירת מוצרי מזון כשרים בבעלות יהודית, ברובע ה-12 בפריז בירת צרפת. המחבל תפס בני ערובה מקרב לקוחות המרכול ועובדיו. לאחר מספר שעות מצור על המרכול פרצו אליו שוטרים מיחידת לוחמה בטרור וירו למוות במחבל. בפיגוע נרצחו ארבעה מבני הערובה. המחבל, אמדי קוליבאלי (Amedy Coulibaly), בן 32, יליד צרפת למשפחה של מהגרים ממאלי, ירה למוות בשוטרת ביום שלפני הפיגוע. הוא פרץ בשעת הצהריים למרכול מרשת המרכולים "היפר כשר" שבבעלות משפחת אמסלם, כשהוא חמוש בשני רובי סער מדגם קלשניקוב. באותה עת נמצאו במרכול למעלה מעשרים איש, שעסקו בקניות לקראת השבת. עם כניסתו למרכול ירה המחבל למוות בשניים מבני הערובה לפחות. 15 אנשים ששהו במרכול נמלטו למרתף והסתתרו שם בתוך חדר קירור, בסיועו של אחד העובדים, לסאנה באטילי, מהגר מוסלמי ממאלי. הפיגוע התרחש יומיים לאחר הפיגוע במשרדי "שרלי הבדו" בפריז, בעת שכוחות הביטחון הצרפתים צרו על שני החשודים בביצוע אותו פיגוע, שהתבצרו בבניין בעיירה דמרטן-אן-גואל שמצפון לפריז. המחבל, שתיאר עצמו בפני בני הערובה כחבר בארגון המדינה האסלאמית, אמר כי בחר בעסק יהודי כמטרה על מנת לגמול על פעולות ישראל נגד הפלסטינים. הוא איים כי אם המשטרה לא תשחרר את שני החשודים שהתבצרו מצפון לפריז הוא יוציא להורג בני ערובה. משטרת פריז צרה על המרכול והורתה על סגירת חנויות יהודיות באזור הסמוך מחשש לביטחונן. יהודי האזור נקראו שלא להגיע לבתי הכנסת בערב השבת. למקום הובאו אנשי RAID (יחידת ההשתלטות של משטרת צרפת). השוטרים הצליחו להתחבר למצלמות טלוויזיה שצילמו את פנים המרכול ועקבו אחרי תנועות המחבל. לקראת השעה חמש אחר הצהריים הסתיים המצור מצפון לפריז ושני המחבלים שם נהרגו. מחשש שהמחבל במרכול יממש את איומו להרוג בני ערובה ניצלו אנשי RAID הזדמנות בעת שהוא כרע לתפילה, פרצו למרכול, ירו בו למוות ושחררו את בני הערובה. הפריצה צולמה על ידי צלמי כלי התקשורת שסיקרו את המאורע. בתוך המרכול נמצאו גופות של ארבעה מבני הערובה שנרצחו על ידי המחבל, כולם גברים יהודים. יומיים לאחר הפיגוע נערכה בפריז עצרת מחאה על פיגוע זה והפיגוע במשרדי "שרלי הבדו" בהשתתפות למעלה ממיליון משתתפים ובהם עשרות מנהיגי מדינות. עצרות המונים דומות נערכו באותו ערב במקומות נוספים בצרפת. לאחר העצרת נערך בבית כנסת בפריז טקס לזכר ארבעת ההרוגים במרכול בהשתתפות נשיא צרפת, פרנסואה הולנד, וראש ממשלת ישראל, בנימין נתניהו, שהגיע לעצרת ההמונים בפריז. נתניהו נשא נאום בעברית, עם תרגום סימולטני לצרפתית. ארונות ארבעת נרצחי הפיגוע הוטסו לישראל, וב-13 בינואר הם הובאו לקבורה בהלוויה ממלכתית בהר המנוחות בירושלים. הפיגוע גרם לתחושות קשות וחשש ממשי לביטחונה של הקהילה היהודית בצרפת. התקשורת דיווחה על יהודים רבים בצרפת השוקלים עלייה לישראל. בעקבות פעולותיו של לסאנה באטילי, עובד בסופר ממאלי, שסייע ל-15 יהודים להסתתר מהמחבל, ממשלת צרפת העניקה לו אזרחות צרפתית בהליך מזורז ובטקס רשמי. בשנת 2018 פורסם כי מאז הפיגוע במרכול, לא ביצע ארגון דאעש פיגועים נוספים נגד מטרות יהודיות. מדיה וקבצים בנושא הפיגוע במרכול היהודי בפריז בוויקישיתוף רחל קדרס, יפה עירון-קוץ, ירון קלנר, איתי בלומנטל, איתמר אייכנר וסוכנויות הידיעות, סוף למתקפה: 4 בני ערובה נרצחו, חוסלו המחבל מהמרכול הכשר והאחים המחבלים, באתר ynet, 9 בינואר 2015 רחל קדרס, יפה עירון-קוץ, המשטרה צפתה במעגל סגור במחבל יורד על ברכיו להתפלל - ופרצה. ארבעה נרצחו, באתר ynet, 9 בינואר 2015 רחל קדרס, העובד המוסלמי שהציל חיי שישה קונים, באתר ynet, 10 בינואר 2015 איתמר אייכנר ונועם דביר, חנויות של יהודים נסגרו, "אל תגיעו לבתי כנסת", באתר ynet, 9 בינואר 2015 הנאום המלא: נתניהו בבית הכנסת הגדול בפריז - סרט, סרטון באתר יוטיוב על הלוויית הנרצחים: רועי ינובסקי, "פרנסואה היה מאוהב בישראל, פיליפ היה פרפקט", באתר ynet, 13 בינואר 2015 "הגיבור" המוסלמי מהפיגוע במרכול יקבל אזרחות צרפתית, באתר וואלה, 16 בינואר 2015 תמר שבק, נקמת הדם הצרפתית, באתר "ידיעות אחרונות", 17 בנובמבר 2018